Fjórum regnbogafánum var stolið í skjóli nætur fyrir utan stofnanir og kirkjur á Austurlandi á hinsegin dögum. Þjófurinn er fundinn og fánarnir komnir aftur í hendur eigenda.
Hinsegin dagar voru haldnir hátíðlegir í upphafi mánaðarins og af því tilefni var regnbogafánum flaggað um borg og bæ, þar á meðal á Austurlandi.
Flaggað var við kirkjur og stofnanir á Austfjörðum. Skammt var liðið á hátíðina þegar fánar fóru að hverfa í skjóli nætur.
Kristján Ólafur Guðnason, yfirlögregluþjónn hjá lögreglunni á Austurlandi, segir að fljótlega hafi grunur beinst að tilteknum manni og sá hafi nú viðurkennt að hafa tekið fánana niður.
Maðurinn hafi ekki gefið sérlega góðar skýringar á því hvers vegna hann gerði þetta en fánarnir eru í það minnsta komnir í hendur réttmætra eigenda á ný.
Regnbogafánum var stolið utan við kirkjur og stofnanir á Austurlandi á Hinsegin dögum fyrr í mánuðinum. Góðkunningi lögreglu hefur játað á sig þjófnaðinn.